મોસ્કોઃ રશિયામાં રમાઈ રહેલા ફિફા વર્લ્ડ કપ ફૂટબોલમાં મંગળવારે મેજર અપસેટ સર્જાયો હતો અને 80 વર્ષ પછી પહેલી વાર વર્લ્ડ ચેમ્પિયન જર્મની વર્લ્ડ કપમાંથી બહાર ફેંકાઈ ગયું હતું. જર્મની આખરી ગ્રુપ મેચમાં સાઉથ કોરિયા સામે 2-0થી હારી જતાં વર્લ્ડ કપમાંથી આઉટ થયું હતું. ફિફા વર્લ્ડ કપના ઇતિહાસમાં જર્મની સન 1938 પછી સૌપ્રથમ વખત પહેલા જ રાઉન્ડમાં હારીને બહાર ફેંકાયું હતું. સાઉથ કોરિયાએ ઇન્જરી ટાઇમમાં અંતિમ સાત મિનિટમાં બે ગોલ કર્યા હતા. યોકીમ લોના માર્ગદર્શન હેઠળ જર્મનીની સુપરસ્ટાર ટીમના વેર્નર, મુલર, રેઅસ, ક્રુઝ, ખેડારી કમાલ કરી શક્યા નહોતા. બીજી બાજુ સ્વીડને જબરજસ્ત દેખાવ કરતાં મેક્સિકોને 3-0થી હરાવીને નોકઆઉટ રાઉન્ડમાં ક્વોલિફાય કર્યું હતું.